МІКАЛАЙ НАВУМЧЫК,

дырэктар Дзяржаўнага раённага агульнаадукацыйнага ліцэя

г. Маларыты

**ВЫВУЧЭННЕ БАЛАДЫ «МАЦІ» АРКАДЗЯ КУЛЯШОВА**

**(VIII клас)**

**Мэты:**

– зацікавіць вучняў асобай Аркадзя Куляшова;

– даць уяўленне пра баладу як ліра-эпічны жанр і пазнаёміць з яе будовай;

– развіваць у школьнікаў маналагічную мову пры адказах на пытанні;

– пераканаць вучняў у тым, што матчына любоў бязмежная, здольная на ўсё;

– выхоўваць пачуццё павагі да маці, да ўдзельнікаў Вялікай Айчыннай вайны.

**Абсталяванне:**

1. Рэпрадукцыі карцін:

1) Зайцаў Я. Пахаванне героя. 1945;

2) Савіцкі М. Партызаны. 1963;

3) Рэй І. Дзякуй, мама! 1974–1975;

4) Вашчанка Г. Непакорныя. 1967;

5) Вашчанка Г. Думы. 1972;

6) Коржаў Г. Маці. 1962–1964.

2. Партрэт А. Куляшова.

3. Выстава кніг паэта.

4. Любая спакойная музыка.

**Папярэдняе заданне:** вучань рыхтуе паведамленне на тэму «След вайны ў жыцці Аркадзя Куляшова».

**Папярэдняя работа настаўніка:** дамаўляецца з ветэранам Вялікай Айчыннай вайны пра сустрэчу з вучнямі на ўроку літаратуры.

**Эпіграф:**

*Цябе на гэтыя паходы*

*Благаслаўляю, сыне мой,*

*Вялікай мужнасцю народа*

*I шчырай любасцю сваёй.*

*Хай беражэ цябе ад кулі*

*I ад варожых злых штыкоў*

*Святое пачуццё матулі –*

*Мая бязмежная любоў.*

*Пятро Глебка.*

**Ход урока**

**I. Вывучэнне.**

Пасля абвяшчэння тэмы і мэтаў урока настаўнік вывешвае на дошцы партрэт А. Куляшова, звяртае ўвагу вучняў на выставу кніг. Вучань выступае з паведамленнем на тэму «След вайны ў жыцці А. Куляшова», астатнія – канспектуюць пачутае ў сшыткі.

Пад спакойную ціхую музыку настаўнік выразна чытае баладу, задае пытанні:

*1. Ці спадабаўся вам верш?*

*2. Якія думкі, пачуцці абудзіў?*

*3. Над чым прымусіла вас задумацца балада?*

Потым тлумачыць лексічнае значэнне наступных слоў:

• улашчыць – улагодзіць, задобрыць;

• гасцінец – вялікая бітая дарога, тракт;

• праклён – крайняе і беспаваротнае асуджэнне са злавесным пажаданнем;

• пякельны – тут: вельмі моцны;

• скарга – выяўленне незадаволенасці, нараканне з прычыны непрыемнасцяў.

«Маці» А. Куляшова – гэта балада. Што характэрна для балады як жанру літаратуры?

Балада (ад італ. ballare танцаваць) – у сярэднявечнай паэзіі так называлася харавая песня. Пазней – невялікі сюжэтны верш гераічнага або побытавага зместу, у якім распавядаецца пра незвычайнае здарэнне. Для балады характэрна:

• наяўнасць сюжэта;

• напружаны, драматычны змест;

• паэтызацыя гераічнай, самаахвярнай асобы.

*Ці мае твор рэальную аснову?*

Не, верш «Маці» напісаны як твор народны, прыдуманы, які не мае жыццёвай асновы. У ім аўтар, выкарыстаўшы фальклорныя матывы і ўмоўна казачныя элементы, расказвае пра падзеі Вялікай Айчыннай вайны.

*Назавіце прыкметы, якія збліжаюць баладу «Маці» з фальклорнымі творамі.*

Пра гэтую блізкасць сведчаць:

• увасабленне (у вершы размаўляюць дарога, камень);

• ператварэнне маці ў камень;

• трайны матчын праклён, адрасаваны каменю.

Акрамя таго, у аснову твора пакладзена апрацоўка замовы (праклёну, закляцця).

*Чаму і каму прысвечаны верш?*

Твор прысвечаны «самаахвярнасці маці, яе гатоўнасці ў любы момант засланіць сваіх дзяцей ад бяды і небяспекі» (В. Старычонак).

Балада «Маці» – твор сюжэтны. Паспрабуйце пераказаць змест.

*Вызначце тэму і ідэю верша.*

Тэма – ваенная: маці чакае з вайны свайго сына; ідэя – непераможнасць мацярынскай самаахвярнасці.

*Якой паўстае маці ў творы?*

У баладзе маці паказана працавітай, клапатлівай, высакароднай, моцнай духам, цярплівай, стрыманай, якая дзеля таго, каб вярнуўся жывым сын, ні перад чым не спыняецца. Маці ў творы – чалавек вялікага сэрца і чуйнай душы.

*Верш напісаны ў 1943 г. Успомніце, што гэта за час у гісторыі нашай краіны? Што вы ведаеце пра апошнюю вайну, якая пракацілася па тэрыторыі Беларусі?*

Вучні прыгадваюць вядомыя ім гістарычныя звесткі.

*Што гаворыць у баладзе пра вайну А. Куляшоў?*

У творы аўтар раскрывае антычалавечую сутнасць вайны, выступае супраць яе. Вайна нясе пакуты, фізічны і душэўны боль, чалавечыя страты, смерць, жахі, голад, холад, разбурэнні... Вайну нельга нічым апраўдаць. Паэт асуджае яе як антыгуманную з’яву.

*Пра што распавядаецца ў вершы?*

Пра цяжкае чаканне маці свайго сына.

*Што зрабіла маці, каб сын хутчэй вярнуўся з паходу? Зачытайце адпаведныя радкі.*

Зачытваецца першая страфа.

*Ад чаго камень стаў зямлёю?*

Ад матчыных слёз.

*Каб узмацніць думку, аўтар у вершы выкарыстоўвае мастацкія тропы. Назавіце іх.*

У вершы сустракаюцца:

• гіпербала: камень зрабіўся зямлёю ад матчыных слёз, а маці – каменем;

• эпітэты: *знаёмая* дарога, *суровы* камень;

• метафары: *сын са славаю прыйдзе з паходу, маці чакала шчасця і долг, камень... слязьмі палівала*;

• параўнанне: кроплі кіпелі на ім, як на патэльні;

• увасабленне: размаўляе дарога.

*Сімвалам у творы з’яўляецца камень. Што ён увасабляе?*

З аднаго боку, камень увасабляе бяду, гора, пакуты маці, з другога – варожую сілу, якую з-за Буга закацілі на нашыя палі чужынцы.

*Як аўтар характарызуе камень?*

У баладзе камень – *шчарбаты, задымлены, пякельны, суровы, чужы, маўклівы*. Эпітэт *шчарбаты* выклікае пачуцці агіды, непрымання аблічча ворага; азначэнні *задымлены і пякельны* гавораць пра жорсткасць і нялюдскасць захопнікаў на тэрыторыі нашай краіны; словы *суровы, чужы, маўклівы* яскрава характарызуюць унутраны стан ворага.

*Хто ў вершы супрацьстаіць каменю-захопніку?*

Гэтаму ліху супрацьстаіць сіла бязмежнай матчынай любові, здольная зрабіць нават немагчымае. У баладзе яна адольвае камень і на ім прарастаюць зярняты (сімвал перамогі).

**II. Замацаванне.**

1. Назавіце аўтараў і іх творы, у якіх маці дзеля выратавання сваіх дзяцей ахвяруюць жыццём.

2. Чаму ў гады Вялікай Айчыннай вайны А. Куляшоў звярнуўся да фальклору? (Адказ гл. у кнізе: Бечык В. Шлях да акіяна. Мінск, 1981, с. 105.)

3. (*Гучыць ціхая музыка*.) Уважліва разгледзьце рэпрадукцыі карцін (гл. абсталяванне). Што адбілася на тварах намаляваных жанчын? Якую рэпрадукцыю выбралі б вы ў якасці ілюстрацыі да балады? Абгрунтуйце свой выбар.

4. Прачытайце эпіграф да ўрока. Як вы яго разумееце? Як ён звязаны з тэмаю ўрока?

**III. Выступленне ветэрана Вялікай Айчыннай вайны.**

**IV. Варыянты дамашняга задання.**

1. Адказаць на пытанні, змешчаныя ў падручніку.

2. Выразнае чытанне балады.

3. Зрабіць малюнак да твора.

4. Даць разгорнуты адказ пра ідэйны змест і мастацкую арыгінальнасць твора.

5. Напісаць сачыненне-разважанне «Мацярынская сіла».

6. Падрыхтаваць тэкст вуснага слоўнага малявання на тэму «Самая лепшая на свеце – мая мама».

7. Аформіць фотаальбом «Ветэраны Маларытчыны (ці любой іншай мясцовасці) – жывыя сведкі мінулай вайны».

***Літаратура:***

*Лявонава, П. Родная літаратура ў 7 класе: вучэбна-метадычны дапаможнік для настаўнікаў. – Мінск : Універсітэцкае, 1999. – С. 141.*

*Лявонава, П. Беларуская літаратура. Тэсты. 7 клас / П. Лявонава, І. Слесарава. – Мінск : Аверсэв, 2001. – С. 92–94, 158–159.*

*Ляшук, В. Родная літаратура ў 8 класе : вучэбна-метадычны дапаможнік для настаўнікаў / У. Сенькавец, Г. Снітко, Г. – Мінск : Экаперспектыва, 1995. – С. 48–52.*

***Навумчык, М. Вывучэнне балады «Маці» Аркадзя Куляшова ў VIII класе / М. Навумчык // Роднае слова. – 2006. – № 3. – С. 42–43.***